ai4bharat/Pralekha huggingface dataset:
अन्न प्रक्रिया उदयोग मंत्रालय
गोव्यातल्या फळांवरील प्रक्रीया आणि मूल्यवर्धनाविषयी मार्गदर्शन करण्यासाठी तीन दिवसीय क्षमता बांधणी कार्यक्रम
पणजी, 26 मार्च 2021
गोव्यातील फळांवर प्रक्रिया करून, त्यांचे मूल्यवर्धन करण्याबाबत मार्गदर्शन करण्यासाठी आयसीएआर-कृषी विज्ञान केंद्र, उत्तर गोवा, आयसीएआर- सीसीएआरआय गोवा यांनी सालीगामं येथील गोवा जैवविविधता मंडळाच्या सहकार्याने एक तीन दिवसीय क्षमता बांधणी कार्यक्रम केला होता. गोव्यातील सांकली, हर्वेली आणि पाली या गावातील 25 जणांनी या कार्यक्रमात सहभाग घेतला होता.या कार्यक्रमाची सांगता, 24 मार्च रोजी, गोव्याच्या अन्न महासंघाच्या अध्यक्षा सुलक्षणा सावंत यांच्या प्रमुख उपस्थितीत झाली. या प्रशिक्षण कार्यक्रमात सहभागी झालेल्या महिला बचत गटांनी फणस प्रक्रिया उद्योग सुरु करावा अशी सूचना त्यांनी केली. केंद्र सरकारच्या अन्न प्रक्रिया मंत्रालयाच्या ‘एक जिल्हा-एक उत्पादन’ उपक्रमाअंतर्गत, उत्तर गोवा जिल्ह्यासाठी फणस या फळाची निवड करण्यात आली आहे.
आयसीएआर- सीसीएआरआय चे संचालक डॉ ई.बी. चाकूरकर हे ही या कार्यक्रमात सहभागी झाले होते. असा उपयुक्त मागर्दर्शक कार्यक्रम आयोजित केल्याबद्दल त्यांनी कृषी विज्ञान केंद्राच्या अधिकाऱ्यांचे आभार मानले. आयसीएआर-केव्हीके चे मुख्य वैज्ञानिक आणि प्रमुख डॉ बी. एल. काशिनाथ यांनी उपस्थितांचे स्वागत करत केव्हीके च्या उपक्रमांची माहिती दिली. तर सुनेत्रा तालुकिकर यांनी या तीन दिवसीय कार्यक्रमाची सविस्तर माहिती उपस्थितांना दिली. श्री प्रभू यांनी उपस्थितांचे आभार मानले.
M.Chopade/R.Aghor/P.Malandkar
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 83
अर्थ मंत्रालय
अतिरिक्त भूमी रोखीकरण हाती घेण्यासाठी स्पेशल पर्पज व्हेईकल म्हणून राष्ट्रीय भूमी रोखीकरण महामंडळ स्थापन करायला केंद्रीय मंत्रिमंडळाची मंजुरी
नवी दिल्ली, 9 मार्च 2022
संपूर्णपणे सरकारी मालकीची कंपनी म्हणून 5000 कोटी रुपयांच्या प्रारंभिक भागभांडवलासह आणि 150 कोटी रुपयांच्या पेड अप भागभांडवलासह राष्ट्रीय भूमी रोखीकरण महामंडळ स्थापन करायला आज केंद्रीय मंत्रिमंडळाने मान्यता दिली. पंतप्रधान नरेंद्र मोदी यांच्या अध्यक्षतेखाली झालेल्या बैठकीत हा निर्णय घेण्यात आला. केंद्रीय सार्वजनिक उद्योग आणि इतर सरकारी संस्थांच्या मालकीच्या अतिरिक्त जमिनी आणि इमारतींच्या जागांचे रोखीकरण करण्याचे काम एनएलएमसीकडून हाती घेण्यात येईल. 2021-22 च्या अर्थसंकल्पातील घोषणेच्या अनुषंगाने हा प्रस्ताव आहे.
गौण महत्त्वाच्या मालमत्तांच्या रोखीकरणामुळे सरकारला पडून असलेल्या आणि पुरेशा प्रमाणात वापर न झालेल्या मालमत्तांचे रोखीकरण करून मोठ्या प्रमाणात महसूल निर्मिती करता येईल.
सध्या केंद्रीय सार्वजनिक उद्योगांच्या ताब्यात खूप जास्त प्रमाणात अतिरिक्त, पडून असलेल्या आणि पुरेशा प्रमाणात वापर न झालेल्या गौण असलेल्या जमिनी आणि इमारती आहेत.
धोरणात्मक निर्गुंतवणूक प्रक्रिया सुरू असलेल्या किंवा बंद करण्यात येत असलेल्या केंद्रीय सार्वजनिक उद्योगांना या अतिरिक्त जमिनी आणि गौण मालमत्तांच्या रोखीकरणामुळे त्यांचे मूल्य मिळवता येणार आहे. या मालमत्तांच्या रोखीकरणाला एनएलएमसी पाठबळ देईल आणि ही प्रक्रिया सुरू करेल.
त्याच प्रकारे बंद होण्याच्या मार्गावर असलेल्या केंद्रीय सार्वजनिक उद्योगांच्या अतिरिक्त जमिनी आणि इमारतींच्या जागा आणि धोरणात्मक निर्गुंतवणूक प्रक्रिया सुरू असलेल्या सरकारी मालकीच्या केंद्रीय सार्वजनिक उद्योगांच्या मालमत्तांची मालकी, ताबा, व्यवस्थापन देखील एनएलएमसीकडे राहण्याची अपेक्षा आहे. यामुळे केंद्रीय सार्वजनिक उद्योगांना बंद करण्याची प्रक्रिया गतिमान होईल आणि सरकारी मालकीच्या केंद्रीय सार्वजनिक उद्योगांच्या धोरणात्मक निर्गुंतवणूक प्रक्रिया सुलभपणे राबवता येतील.
याचे व्यावसायिक व्यवस्थापन करण्यासाठी आणि सीपीएसईंच्या वतीने आणि इतर सरकारी संस्थांच्या वतीने भूमी मालमत्तांचे रोखीकरण करण्यासाठी एनएलएमसीकडे आवश्यक तांत्रिक विशेषज्ञ असतील. एनएलएमसीच्या संचालक मंडळामध्ये कंपनीचे व्यावसायिक परिचालन आणि व्यवस्थापनासाठी केंद्र सरकारी अधिकारी आणि नामवंत तज्ञांचा समावेश असेल. एनएलएमसीचे अध्यक्ष, बिगर सरकारी संचालक यांची नियुक्ती गुणवत्ता आधारित निवड प्रक्रियेद्वारे केली जाईल.
एनएलएमसी ही एक कंत्राटी तत्वावर थेट वेतनाच्या मोबदल्यात काम करणाऱ्या कमीतकमी पूर्ण वेळ कर्मचारी वर्गाच्या मदतीने चालवली जाणारी एक लहान आकारमानाची संस्था असेल. एनएलएमसीच्या मंडळाला खाजगी क्षेत्रातील अनुभवी व्यावसायिकांना नोकरीवर ठेवण्याची, वेतन देण्याची आणि संस्थेमध्ये त्यांची सेवा घेत राहण्याची सोयीस्कर परवानगी असेल.
अर्थमंत्रालयाच्या सार्वजनिक उद्योग विभागाकडून कंपनीची उभारणी होईल आणि या महामंडळाचे प्रशासकीय मंत्रालय म्हणून अर्थ मंत्रालय काम पाहील.
Jaydevi PS/S.Patil/P.Malandkar
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(
पंतप्रधान कार्यालय
माता आणि अर्भकांच्या आरोग्यासाठी सरकार सातत्याने काम करत आहे : पंतप्रधान
नवी दिल्ली, 9 जून 2023
पंतप्रधान नरेंद्र मोदी यांनी सुरक्षित मातृत्व तसेच माता आणि नवजात बालकांच्या आरोग्याचे महत्त्व विशद केले.
तळागाळात राबवलेल्या अशा उपक्रमाबद्दल खासदार रेखा वर्मा यांनी केलेल्या ट्विटला उत्तर देताना पंतप्रधानांनी ट्विट केले:
"अत्यंत दिलासादायक माहिती! देशभरातील माता आणि बालकांसाठी अधिक उत्तम आरोग्य सेवा उपलब्ध व्हावी यासाठी आपले सरकार सातत्याने प्रयत्न करत आहे, त्याची फलनिष्पत्ती उत्साहवर्धक आहेत."S.Patil/P.Jambhekar/D.Rane
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(
नौवहन मंत्रालय
डेटा गव्हर्नन्स क्वालिटी इंडेक्सवरील सर्वेक्षण अहवालात सर्व मंत्रालये/विभागांमध्ये बंदरे, नौवहन आणि जलमार्ग मंत्रालयाला दुसरे स्थान मिळाले
नवी दिल्ली, 13 मे 2023
2022-2023 च्या तिसऱ्या तिमाहीच्या डेटा गव्हर्नन्स क्वालिटी इंडेक्स मूल्यांकनामध्ये 66 मंत्रालयांमध्ये बंदरे, नौवहन आणि जलमार्ग मंत्रालयाने उल्लेखनीय कामगिरी करत दुसरे स्थान मिळवले आहे. या मंत्रालयाने 5 पैकी 4.7 गुण मिळवले असून यातून डेटा गव्हर्नन्समध्ये उत्कृष्टतेप्रति मंत्रालयाची वचनबद्धता अधोरेखित होते.
नीती आयोगाच्या विकास देखरेख आणि मूल्यमापन कार्यालयाद्वारे आयोजित, डेटा गव्हर्नन्स क्वालिटी इंडेक्ससंबंधी सर्वेक्षणाचे उद्दिष्ट प्रशासकीय डेटा व्यवस्थेची परिपक्वता पातळी तसेच केंद्रीय क्षेत्र योजना आणि केंद्र पुरस्कृत योजनांच्या अंमलबजावणीत विविध मंत्रालये आणि विभागांच्या निर्णय प्रक्रियेतील त्यांच्या वापराचे मूल्यमापन करणे हे आहे. हे उद्दिष्ट साध्य करण्यासाठी सुस्पष्ट मार्ग परिभाषित करताना, डेटाची वेगवान देवाणघेवाण आणि मंत्रालयात त्याचा समन्वयात्मक वापर करण्यासाठी सुधारणा आवश्यक असल्याचे यात नमूद केले आहे. डेटा गव्हर्नन्स क्वालिटी इंडेक्स मूल्यांकनामध्ये डेटा निर्मिती, डेटाचा दर्जा , तंत्रज्ञानाचा वापर, डेटा विश्लेषण, त्याचा वापर आणि प्रसार, डेटा सुरक्षा आणि मनुष्यबळ क्षमता आणि केस स्टडी सह सहा प्रमुख संकल्पनांचा समावेश आहे.
डेटा गव्हर्नन्स क्वालिटी इंडेक्स मूल्यांकनामध्ये बंदरे, नौवहन आणि जलमार्ग मंत्रालयाला मिळालेल्या या यशात आयआयटी मद्रास येथील बंदरे, जलमार्ग आणि किनारपट्टी राष्ट्रीय तंत्रज्ञान केंद्राच्या एकत्रित प्रयत्नांची मदत झाली आहे. या राष्ट्रीय तंत्रज्ञान केंद्राला डेटा गव्हर्नन्स क्वालिटी इंडेक्स मानकांचे पालन करून बंदरे, नौवहन आणि जलमार्ग मंत्रालयाची व्यवस्थापन माहिती प्रणाली सुधारण्याचे काम सोपवले होते. बंदरे, नौवहन आणि जलमार्ग मंत्रालयाने सागरमाला अंतर्गत मंत्रालयाची तंत्रज्ञान शाखा म्हणून बंदरे , जलमार्ग आणि किनारपट्टी राष्ट्रीय तंत्रज्ञान केंद्र विकसित केले आहे. डेटा प्रवाह आणि डेटा गुणवत्ता वाढवण्यासाठी तसेच AI/ML सारख्या उदयोन्मुख तंत्रज्ञानाचा समावेश करण्याच्या उद्देशाने डेटा गव्हर्नन्स क्वालिटी इंडेक्सने बंदरे, नौवहन आणि जलमार्ग मंत्रालयाच्या सागरमाला, संशोधन आणि विकास, नौवहन, ALHW, IWAI आणि IWT या पाच योजनांसाठी MIS पोर्टल्सचे मूल्यमापन केले आहे.S.Thakur/S.Kane/D.Rane
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 110
पंतप्रधान कार्यालय
महात्मा गांधी यांच्या पुण्यतिथीनिमित्त पंतप्रधानांनी वाहिली श्रद्धांजली
नवी दिल्ली, 30 जानेवारी 2019
महात्मा गांधी यांच्या पुण्यतिथीनिमित्त पंतप्रधान नरेंद्र मोदी यांनी आज त्यांना श्रद्धांजली वाहिली आहे. ‘पुज्य बापू को उनकी पुण्यतिथीपर शत् शत् नमन’ असे पंतप्रधानांनी म्हटले आहे. “महात्मा गांधी यांनी दाखवलेल्या मार्गावरुन वाटचाल करण्याच्या कटिबद्धतेचा आपण यानिमित्ताने पुनरुच्चार करु तसेच त्यांनी आयुष्यभर जपलेली मूल्ये पाळू”, असे पंतप्रधानांनी म्हटले आहे.
B.Gokhale/R.Aghor/P.Malandkar
(Visitor Counter : 74
संरक्षण मंत्रालय
पश्चिमी नौदल कमांडच्या वतीने थिएटर कमांडविषयी उच्चस्तरीय बैठक
पश्चिमी नौदल कमांडच्या नेतृत्वाखाली भारतीय सशस्त्र दलांसाठी एकात्मिक थिएटर कमांडर्सच्या निर्मितीसाठी कार्यपद्धती आणि संरचनात्मक आराखडा तयार करण्यासाठी चर्चा झाली. ही बैठक म्हणजे सैन्यदलांच्या तिन्ही सेवांचे संयुक्तपणाने कार्य केले जावे आणि त्यांच्यामध्ये संघटनात्मक समन्वय वाढविण्यासाठी हे एक महत्वपूर्ण पाऊल ठरणार आहे.
या उच्चस्तरीय बैठकीमध्ये भारतीय लष्कर, नौदल, हवाईदल आणि एएनसी यांचे एकूण नऊ कमांडर-इन-चीफ उपस्थित होते. याप्रसंगी एकात्मिक सागरी थिएटर कमांडच्या स्थापनेसंबंधीच्या विविध पैलूंवर चर्चा करण्यात आली. या बैठकीच्या अध्यक्षस्थानी व्हाईस अॅडमिरल अजेंद्र बहादूर सिंग  होते. यासंबंधीच्या अभ्यासासाठी प्रमुख म्हणून ‘सीइनसी’ म्हणून त्यांची नियुक्ती करण्यात आली.
कमांडर इन चीफ यांच्याशिवाय तिन्ही सेवांच्या विविध कमांडर्सचे वरिष्ठ अधिकारी, तसेच मुख्यालयातले अधिकारी, एकात्मिक संरक्षण कर्मचारी आणि लष्करी व्यवहार विभागातले जवळपास 50 वरिष्ठ अधिकारी या बैठकीला उपस्थित होते. त्यांनी थिएटर कमांडचा पाया भक्कम रचण्यात यावा, यासाठी विविध शिफारसी केल्या. 24 आणि 25 फेब्रुवारी 2022 असे दोन दिवस या बैठकीचे आयोजन करण्यात आले होते.
आरोग्य आणि कुटुंब कल्याण मंत्रालय
कोविड-19 ची ताजी माहिती
देशव्यापी लसीकरण अभियाना अंतर्गत आतापर्यंत 42.78 कोटी लसीच्या मात्रा देण्यात आल्या आहेत.
देशात आतापर्यंत एकूण 3,05,03,166 जण बरे झाले.
रुग्ण बरे होण्याचा दर सध्या 97.35%
गेल्या 24 तासात 35,087 जण बरे झाले.
भारतात गेल्या 24 तासात 39,097 नव्या रुग्णांची नोंद झाली.
भारतात सध्या एकूण सक्रीय रुग्णसंख्या 4,08,977 इतकी आहे.
सक्रीय रुग्ण एकूण रुग्णसंख्येच्या 1.31%
साप्ताहीक पॉझिटीव्हीटी दर 5% पेक्षा कमी कायम, सध्या 2.22%
दैनंदिन पॉझिटीव्हीटी दर 2.40%, सलग 33 व्या दिवशी 3% पेक्षा कमी
चाचण्यांच्या क्षमतेत सातत्याने वाढ - आतापर्यंत एकूण 45.45 कोटी चाचण्या झाल्या.
अंतराळ विभाग
पहिल्या सूर्य मोहिमेसाठी इस्रो सज्ज
नवी दिल्ली, 29 ऑगस्ट 2023
यशस्वी चांद्रयान मोहिमेनंतर, भारत पहिल्या सूर्य मोहिमेसाठी सज्ज आहे. या मोहिमे अंतर्गत “आदित्य-एल 1”, हे यान इस्रो 2 सप्टेंबर रोजी प्रक्षेपित करण्याची शक्यता असून त्यासाठीची तयारी पूर्ण झाली आहे, अशी माहिती केंद्रीय अणुऊर्जा आणि अंतराळ राज्यमंत्री डॉ जितेंद्र सिंह यांनी आज दिली.
संपूर्ण जग भारताच्या चांद्रयान मोहिमेचा उत्सव साजरा करत असताना, सूर्य मोहिमेबद्दल लोकांचे स्वारस्यही अनेक पटींनी वाढले आहे, असे डॉ. जितेंद्र सिंह यांनी मैनपुरी येथे एका सार्वजनिक कार्यक्रमाला संबोधित करताना सांगितले.
भारताच्या अंतराळ क्षेत्राला भूतकाळातील बंधनातून मुक्त करण्याचा धाडसी निर्णय पंतप्रधानांनी घेतला नसता तर हे सर्व शक्य झाले नसते, यासाठी मागील सरकारने पुढाकार घेतला नव्हता, असे सांगत मंत्र्यांनी याचे संपूर्ण श्रेय पंतप्रधान नरेंद्र मोदी यांना दिले. परिणामी, चार वर्षांच्या अल्प कालावधीत, इस्रोच्या आर्थिक स्त्रोतांमध्ये वाढ झाली आहे, या क्षेत्रातील स्टार्टअपची संख्या 4 वरून 150 वर गेली आहे आणि भारताच्या उपग्रह प्रक्षेपण सुविधेची विश्वासार्हता अचानक इतकी वाढली आहे की, युरोपियन उपग्रहांच्या प्रक्षेपणातून आतापर्यंत भारताने 260 दशलक्ष युरोपेक्षा अधिक आणि अमेरिकन उपग्रह प्रक्षेपणातून भारताने 150 दशलक्ष अमेरिकी डॉलर्सपेक्षा अधिक कमाई केली आहे, असे त्यांनी सांगितले.
पंतप्रधान नरेंद्र मोदी यांनी वैज्ञानिक जगताचा सन्मान वाढवल्यामुळेच आज आपल्याला सूर्याच्या दिशेने पहिले अंतराळ यान प्रक्षेपित करण्याचा आत्मविश्वास आणि खात्री आहे, असे डॉ. जितेंद्र सिंह म्हणाले.
सूर्याचा अभ्यास करण्यासाठीच्या आदित्य-एल 1 या अंतराळ मोहिमेमध्ये, सात पेलोडसह  ध्रुवीय उपग्रह प्रक्षेपण वाहनाचा  वापर करण्यात येणार आहे, असे डॉ जितेंद्र सिंह यांनी सांगितले. हे अंतराळयान पृथ्वीपासून सुमारे 1.5 दशलक्ष किलोमीटर अंतरावर असणाऱ्या सूर्य-पृथ्वी प्रणालीच्या लॅग्रेंज पॉइंट-1 भोवती प्रभामंडल कक्षेत स्थापित केले जाईल. प्रभामंडल कक्षेत ठेवलेल्या उपग्रहाला सूर्याला कोणत्याही ग्रहणाशिवाय सतत पाहण्याचा मोठा फायदा मिळणार आहे.असेही ते म्हणाले.
मंगळ आणि चंद्र मोहिमेनंतर आदित्य एल-1 ही तिसरी मोहीम आहे. या मोहीमेच्या माध्यमातून सूर्यापासून मिळणार्या ऊर्जास्रोतांचा अभ्यास केला जाईल.N.Chitale/S.Chavan/D.Rane
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 98
भूविज्ञान मंत्रालय
आंतरराष्ट्रीय किनारा स्वच्छता दिवस गोव्यात साजरा
किनारा स्वच्छता उपक्रमाची केंद्रीय बंदरे, नौवहन व जलमार्ग आणि पर्यटन राज्यमंत्री श्रीपाद नाईक यांनी केली प्रशंसा
दरवर्षी सप्टेंबरच्या तिसर्या आठवड्यात आंतरराष्ट्रीय किनारा स्वच्छता दिवस साजरा केला जातो. या दिवसानिमित्त आज भारतीय तटरक्षक दलाच्या नेतृत्वाखाली एक उपक्रम राबवण्यात आला. तटरक्षक दल जिल्हा मुख्यालय क्रमांक 11, गोवा यांच्या मार्गदर्शनाखाली, भारतीय तटरक्षक जहाज  सुजीतने, गोव्यातील सीएसआयआर -राष्ट्रीय महासागर विज्ञान संस्था, ओशन सोसायटी ऑफ इंडिया आणि राष्ट्रीय ध्रुवीय महासागर संशोधन केंद्र यांच्या संयुक्त विद्यमाने गोव्यातील मिरामार आणि कोलवा दोन्ही किनाऱ्यांवर व्यापक स्वच्छता मोहिमेचे आयोजन केले. केंद्रीय बंदरे, नौवहन व जलमार्ग तसेच पर्यटन राज्यमंत्री श्रीपाद नाईक हे मिरामार येथे प्रमुख पाहुणे म्हणून उपस्थित होते तर गोव्याचे आमदार व्हेंझी व्हिएगस कोलवा येथे प्रमुख पाहुणे म्हणून उपस्थित होते.
स्वच्छता मोहीम, सकाळी लवकर सुरू झाली. या मोहिमेत असंख्य स्वयंसेवक सहभागी झाले होते. सौहार्द आणि समर्पणाची भावना वृद्धिंगत करण्यासाठी, सर्व सहभागींना टी-शर्ट आणि अल्पोपहार देण्यात आला. मिरामार किनाऱ्याचे मुळचे निसर्गसौंदर्य पुन्हा बहाल करण्याच्या प्रयत्नात केंद्रीय मंत्री श्रीपाद नाईक हेदेखील स्वयंसेवकांसोबत सहभागी झाले.
या महत्त्वपूर्ण पर्यावरणीय उपक्रमाच्या आयोजनाबद्दल भारतीय तटरक्षक दलाच्या समर्पित प्रयत्नांचे श्रीपाद नाईक यांनी कौतुक केले. विद्यार्थी, भविष्यातील जबाबदार नागरिक असल्याचे सांगून नाईक यांनी किनारपट्टी परिसंस्थेच्या संरक्षणात सक्रिय सहभागी विद्यार्थ्यांचे कौतुक केले.
स्वच्छतेसाठी देशाच्या वचनबद्धतेचे स्मरण नाईक यांनी करून दिले, पंतप्रधान नरेंद्र मोदी यांनी देशातील नागरिकांना केलेल्या कळकळीच्या आवाहनाचा उल्लेख त्यांनी केला. स्वच्छता मोहिमेबद्दल नागरिकांमध्ये जबाबदारीची भावना वाढली असल्याबद्दल त्यांनी समाधान व्यक्त केले आणि सरकारी कार्यक्रमांच्या यशात लोकांचा सक्रिय सहभाग महत्त्वाची भूमिका बजावतो यावर भर दिला. राष्ट्राच्या समृद्धीमध्ये अशा छोट्या पण प्रभावी कृतींचे महत्त्व त्यांनी अधोरेखित केले. या प्रगतीचे श्रेय स्वच्छ आणि हरित पर्यावरणासाठी सामूहिक प्रयत्नांना देत अर्थव्यवस्थेसह विविध क्षेत्रातील भारताच्या प्रगतीकडे त्यांनी लक्ष वेधले.
नाईक यांनी आजच्या स्वच्छता मोहिमेत सहभागी झालेल्या सर्व संस्थांचे आभार मानल्यावर कार्यक्रमाची सांगता झाली. पर्यावरण आणि संपूर्ण राष्ट्राच्या अधिक प्रगतीसाठी सतत सहकार्याच्या महत्त्वावर जोर देऊन त्यांनी या संस्थांना भविष्यातील प्रयत्नांमध्ये यश मिळावे यासाठी शुभेच्छा दिल्या.
पंतप्रधान कार्यालय
पंतप्रधानांनी अमेरिकेचे राष्ट्राध्यक्ष बिडेन यांच्याशी दूरध्वनीद्वारे साधला संवाद
पंतप्रधान नरेंद्र मोदी यांनी आज अमेरिकेचे राष्ट्राध्यक्ष जोसेफ आर.बिडेन यांच्याशी दूरध्वनीद्वारे संवाद साधला.
भारतात लसीकरण मोहीम, अत्यावश्यक औषधांच्या तसेच उपचारपद्धती आणि वैद्यकीय साधनांच्या सुविहित पुरवठ्याची सुनिश्चिती यांच्यासह देशात सध्या आलेल्या कोविड-19 च्या दुसऱ्या लाटेला थोपविण्यासाठी सुरु असलेल्या प्रयत्नांसह, दोन्ही नेत्यांनी आपापल्या देशातील कोविड-19 महामारीच्या परिस्थितीबद्दल चर्चा केली.
राष्ट्राध्यक्ष बिडेन यांनी भारतासोबतच्या एकात्मतेच्या भावनेचा उल्लेख केला आणि भारताच्या प्रयत्नांना पाठींबा देण्यासाठी उपचारपद्धती तसेच व्हेन्टिलेटर्स यासारख्या साधनांची मदत करण्यासोबत कोविशिल्ड लसीच्या उत्पादनासाठी आवश्यक कच्च्या माल उपलब्ध करून देण्याचे स्त्रोत शोधण्यासाठी अमेरिका कटिबद्ध आहे, याचा उल्लेख केला.
यासंदर्भात मदत आणि पाठिंब्यासाठी अमेरिकेच्या सरकारकडून देऊ करण्यात आलेल्या प्रस्तावाचे पंतप्रधानांनी मनःपूर्वक कौतुक केले. लस-मैत्री आणि कोवॅक्स तसेच क्वाड लस उपक्रमातील भारताचा सहभाग यांच्या माध्यमातून जागतिक स्तरावर कोविड-19 महामारीवर नियंत्रण मिळविण्यासाठीच्या भारताच्या वचनबद्धतेचा त्यांनी विशेष उल्लेख केला. कोविड-19 शी संबंधित लसी, औषधे आणि उपचारासाठी आवश्यक इतर वस्तूंच्या उत्पादनासाठी आवश्यक कच्चा माल आणि संबंधित गोष्टींच्या पुरवठा साखळीचे खुल्या आणि सुलभ पद्धतीने परिचालन सुनिश्चित करण्याची गरज पंतप्रधानांनी या संभाषणादरम्यान बोलताना अधोरेखित केली.
दोन्ही नेत्यांनी कोविड-19 महामारीला तोंड देण्यासाठी लस विकसित करणे आणि त्याचा पुरवठा करणे या प्रक्रियेतील भारत-अमेरिका भागीदारीच्या क्षमतांची संभाव्यता अधोरेखित केली आणि यासंदर्भात दोन्ही देशांत सुरु असलेल्या प्रयत्नांमध्ये संपूर्ण समन्वय आणि सहकार्य राखण्याचे आदेश आपापल्या देशातील संबंधित अधिकाऱ्यांना दिले.
विकसनशील देशांना लसी आणि औषधे जलदगतीने तसेच परवडणाऱ्या दरात उपलब्ध होण्याची सुनिश्चिती करण्यासाठी ट्रिप्स अर्थात बौद्धिक संपदा हक्कांबाबत व्यवसाय संबंधी दृष्टिकोनाबाबतच्या करारातील अटी शिथिल करण्यासाठी जागतिक व्यापार संघटनेकडे मागणी करण्याच्या भारताच्या मोहिमेबद्दल पंतप्रधान नरेंद्र मोदी यांनी राष्ट्राध्यक्ष बिडेन यांना माहिती देखील दिली.
दोन्ही नेत्यांनी नियमितपणे एकमेकांच्या संपर्कात राहण्याचे मान्य केले.
आदिवासी विकास मंत्रालय
केंद्रीय आदिवासी व्यवहारमंत्री अर्जुन मुंडा यांच्या हस्ते उद्या नाशिक येथील एकलव्य आदर्श निवासी शाळेची पायाभरणी
केंद्रीय आदिवासी व्यवहारमंत्री आणि आरोग्य राज्यमंत्र्यांची राज्यपालांशी भेट
केंद्रीय आदिवासी व्यवहारमंत्र्यांनी महाराष्ट्र आदिवासी कल्याण विभागाच्या वरिष्ठ अधिकाऱ्यांसह आदिवासी कल्याणाच्या विविध योजनांचा घेतला आढावा
मुंबई, 12 मे 2022
केंद्रीय आदिवासी व्यवहारमंत्री अर्जुन मुंडा आणि केंद्रीय आरोग्य आणि कुटुंब कल्याण राज्यमंत्री डॉ. भारती प्रवीण पवार यांनी आज महाराष्ट्राचे राज्यपाल भगतसिंह कोश्यारी यांची भेट घेतली. बैठकीनंतर पत्रकारांशी संवाद साधताना अर्जुन मुंडा म्हणाले की, आदिवासी व्यवहार मंत्रालयाने हाती घेतलेले विकासात्मक कार्यक्रम आदिवासी भागात आरोग्य, शिक्षण आणि रोजगार वाढवण्यावर भर देतात.
आदिवासी व्यवहार मंत्री मुंडा यांच्या हस्ते उद्या नाशिकमधील शिंदे येथे एकलव्य आदर्श निवासी शाळेच्या  बांधकामाची पायाभरणी होणार आहे. "एकलव्य आदर्श निवासी शाळा ही भारतीय आदिवासींसाठी आदर्श निवासी शाळांची भारत सरकारची योजना आहे जेणेकरून आदिवासी विद्यार्थ्यांना दुर्गम आदिवासी भागात दर्जेदार शिक्षण मिळणे सुनिश्चित होईल," ते म्हणाले. त्यांनी त्यांच्या मंत्रालयाचा कार्यक्रम आदि आदर्श ग्राम योजना आणि महाराष्ट्रातील आदिवासी जिल्ह्यांमध्ये त्याची अंमलबजावणी याबद्दलही माहिती दिली.
आरोग्य राज्यमंत्री भारती प्रवीण पवार यांच्यासोबत मुंडा यांनी राज्यपालांची भेट घेऊन आदिवासी व्यवहार मंत्रालय आरोग्य मंत्रालयाच्या सहकार्याने आदिवासी लोकांमधील सिकलसेल रोग टाळण्यासाठी आणि त्याचे निर्मूलन करण्यासाठी सर्वतोपरी प्रयत्न करत असल्याची माहिती त्यांना दिली. "पंतप्रधान नरेंद्र मोदी यांच्या नेतृत्वाखाली, आदिवासी व्यवहार मंत्रालय देशातील आदिवासी लोकांच्या हितासाठी विविध विकासात्मक प्रकल्प हाती घेत आहे," असेही मुंडा यांनी सांगितले.
राज्यपालांसोबतच्या बैठकीबद्दल बोलताना मुंडा म्हणाले, ‘आम्ही राज्यपालांना महाराष्ट्रात सुरू असलेल्या आदिवासी कल्याण कार्यक्रमांची माहिती दिली आणि महाराष्ट्रातील पाचव्या अनुसूची अंतर्गत क्षेत्राशी संबंधित समस्यांवर चर्चा केली.
उत्पादने तयार करण्यासाठी आणि शहरे आणि महानगरांमध्ये बाजारपेठ विकसित करण्याच्या दृष्टीने, आदिवासी भागातील कारागीर यांच्यासह वस्त्रोद्योग आणि फॅशन उद्योगातील लोकांची ट्रायफेडच्या अंतर्गत बैठक घ्यावी, असे महाराष्ट्राच्या राज्यपालांसोबत झालेल्या चर्चेत केंद्रीय मंत्री मुंडा यांनी सूचित केले. राज्य सरकार वन हक्क कायद्याची संबंधित क्षेत्रात काम करणाऱ्या स्वयंसेवी संस्थांशी समन्वय साधू शकते यावरही आम्ही चर्चा केली.असे ते म्हणाले.
सर्व हितसंबंधितांमध्ये जागरूकता निर्माण करण्यासाठी आणि त्यांना प्रशिक्षण देण्याच्या अनुषंगाने ,ग्रामसभेच्या सदस्यांसाठी अनुसूचित क्षेत्र प्रशासन, पंचायत  कायदा  आणि वन हक्क कायद्यासंदर्भात एक दिवसीय कार्यक्रम आयोजित करण्याच्या शक्यतांवर देखील आम्ही चर्चा केली, असे मुंडा यांनी सांगितले. या पद्धतीने प्रशिक्षण कार्यक्रम राज्यभर नियमितपणे आयोजित केले जाऊ शकतात ', असेही ते म्हणाले.
यांनतर, अर्जुन मुंडा यांनी आदिवासी कल्याण मंत्रालयाच्या आदिवासी कल्याणाच्या विविध योजनांबाबत महाराष्ट्र आदिवासी कल्याण विभागाच्या वरिष्ठ अधिकाऱ्यांसोबत आढावा बैठक घेतली.राज्यातील एकलव्य आदर्श निवासी शाळांच्या बांधकामाच्या प्रगतीचाही केंद्रीय मंत्र्यांनी आढावा घेतला. यावेळी केंद्रीय आरोग्य आणि कुटुंब कल्याण राज्यमंत्री डॉ.भारती पवार यांचीही उपस्थिती होती.
S.Patil/V.Joshi/S.Chavan/P.Malandkar
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 131
रस्ते वाहतूक आणि महामार्ग मंत्रालय
स्थानिक कौशल्याचा उपयोग करत महामार्ग संरचना दर्जेदार करण्यासाठी 'एनएचएआय' अव्वल तंत्र संस्थांशी सहयोग आणि भागीदारी करणार
(जागतिक दर्जाचे महामार्ग जाळे पुरवण्यासाठीच्या प्रयत्नाचा भाग म्हणून 'एनएचएआय'ने सर्व 'आयआयटी', 'एनआयटी' आणि नामांकित अभियांत्रिकी महाविद्यालयांनी, आपल्याशी सहयोग करत जवळचा राष्ट्रीय महामार्ग पट्टा स्वेच्छेने, संस्थात्मक सामाजिक दायित्व म्हणून स्वीकारावा, यासाठी त्यांच्याशी संपर्क केला आहे. विद्यार्थी आणि प्राध्यापक यांच्या प्रतिभेचा, देशातल्या रस्ते संरचना सुधारण्यासाठी लाभ व्हावा, हा यामागचा उद्देश आहे. विद्यार्थी, प्राध्यापक यासह संस्थाना स्थानिक आवश्यकता, भौगोलिक रचना, संसाधने क्षमता याविषयी उत्तम जाण असते आणि याचाच 'एनएचएआय' रस्ते बांधकाम करण्यापूर्वी, बांधकाम करण्यासाठी अशा विविध टप्प्यात उपयोग करू इच्छिते. या विकेंद्रित दृष्टीकोनामुळे निर्णय घेण्यात सहभागी होण्याची भावना निर्माण होण्याबरोबरच विद्यार्थ्यांना शिकण्याची संधी, प्रशिक्षणार्थीसाठीचा पर्याय आणि संशोधनासाठी क्षेत्रही उपलब्ध होणार आहे. संस्थेने रस्ता पट्ट्याचे दायित्व स्वीकारल्याने महत्वाच्या माहितीपर्यंत पोहोचण्याचा मार्ग खुला होऊन राष्ट्रीय महामार्गाची सुरक्षितता आणि दर्जा सुधारण्यासाठी त्याचा उपयोग होऊ शकतो. संस्थेने पट्ट्याचे दायित्व स्वीकारल्याने वाहतूक कोंडी, अपघात प्रवण स्थळे तातडीने जाणणे, यासह स्थानिक समस्या दूर करण्यासाठी मदत होणार आहे. महामार्गावरून प्रवास करणाऱ्या व्यक्ती, संस्था आणि अधिकारी यांच्यामार्फत स्थानिक समस्या दूर करण्यासाठी अधिक सक्षम बनणार आहेत. यामुळे 'एनएचएआय'ला, सध्याच्या आणि भविष्यातल्या प्रकल्पांसाठी स्थानिक गरजा जाणून घ्यायला, देखभाल सुधारायला आणि प्रवास सुखकर करायला, तसेच महामार्गालगत सुविधा विकसित करायला मदत होणार आहे. तसेच यामुळे राष्ट्रीय महामार्गावर प्रवाश्यांना अनुकूल आणि आनंददायी प्रवास अनुभवता येईल.
मोठ्या प्रमाणात 'आयआयटी', 'एनआयटी' आणि अभियांत्रिकी महाविद्यालये या योजनेत सहभागी होत असून 'एनएचएआय' अधिकाऱ्यांनी संबंधित संस्थेच्या संचालकांशी सल्लामसलत सुरु केली आहे. या योजनेला संस्थात्मक रूप देण्यासाठी आणि देशातल्या रस्ते संरचनेत सुधारणा आणण्यासाठी 'एनएचएआय' आणि विविध संस्था यांच्यात सामंजस्य करारावर स्वाक्षऱ्या करण्यात येत आहेत.
युवा व्यवहार आणि क्रीडा मंत्रालय
स्वातंत्र्याचा अमृत महोत्सव या उपक्रमाचा एक भाग असलेल्या नवी दिल्लीतील युवा संवाद मेळावा “India@2047” मध्ये धर्मेंद्र प्रधान आणि अनुराग ठाकूर यांचे मार्गदर्शन
तरुणांना त्यांचे विचार तळागाळापर्यंत पोहोचवण्यासाठी व्यासपीठ उपलब्ध करून देण्यासाठी देशभरात 750 युवा संवाद कार्यक्रम आयोजित केले जातील : अनुराग ठाकूर
नवी दिल्ली, 12 ऑगस्ट 2022
केंद्रीय शिक्षण आणि कौशल्य विकास, उद्योजकता मंत्री धर्मेंद्र प्रधान आणि केंद्रीय युवा व्यवहार आणि क्रीडा मंत्री अनुराग ठाकूर यांनी आज नवी दिल्लीत युवा संवाद “India@2047” या कार्यक्रमाला संबोधित केले. युवा व्यवहार आणि क्रीडा राज्यमंत्री निशिथ प्रामाणिक हे देखील यावेळी उपस्थित होते. मुष्टियुद्धपटू निखत झरीन, रेसवॉकर प्रियांका गोस्वामी, भारतीय हॉकी संघाचा गोलकीपर खेळाडू पी.आर.श्रीजेश, गिर्यारोहक अरुणिमा सिन्हा आणि प्रेरक वक्त्या आभा मर्यादा बॅनर्जी यांनीही कार्यक्रमात सहभाग घेतला. युवा व्यवहार विभागाचे सचिव संजय कुमार व इतर मान्यवर यावेळी उपस्थित होते.
हजारों वर्षांच्या आपल्या इतिहासात आपल्या युवा शक्तीने आपल्या देशाचे भाग्य घडवण्यात पुढाकार घेतला आहे, असे प्रधान यावेळी म्हणाले.
शहीद भगतसिंग, शहीद बाजी राउत, राणी गैडिनलिऊ आणि इतर असंख्य त्यांच्या सारख्यांनी आपल्याला प्रेरणा दिली आणि त्यांच्या तरुण वयात आघाडीचे नेतृत्व केले, असे त्यांनी पुढे नमूद केले.
पंतप्रधान नरेंद्र मोदी नेहमी म्हणतात की युवा वर्ग हेच इंजिन आहे जे देशाला पुढे नेत आहे, आता अमृत काळ सुरू असताना देशाला यशाच्या शिखराकडे नेणे हे आपल्या तरुणांचे कर्तव्य आहे. अमृत काळात तरुणांनी अमृत ध्येय निश्चित केले पाहिजे आणि ती उद्दिष्टे साध्य करण्यासाठी जबाबदारीने त्यांची कर्तव्ये पार पाडली पाहिजेत असे अनुराग ठाकूर म्हणाले.
देशभरात अगदी तळागाळापर्यंत तरुणांना राष्ट्रीय आणि विविध विषयांवर त्यांचे विचार मांडण्यासाठी व्यासपीठ उपलब्ध करून देण्यासाठी देशभरात युवक व्यवहार विभाग 750 युवा संवाद कार्यक्रम आयोजित करेल, असे त्यांनी पुढे सांगितले.
मेळाव्याला संबोधित करताना निशिथ प्रामाणिक यांनी राष्ट्र उभारणीत तरुणांच्या सहभागाची गरज आहे या मुद्द्यावर भर दिला. कोविड महामारीच्या काळात नेहरू युवा केंद्र आणि राष्ट्रीय सेवा योजनेतील स्वयंसेवकांनी फ्रंट-लाइन योद्धा म्हणून भूमिका बजावल्याबद्दल प्रामाणिक यांनी कौतुक केले. संवाद सत्रात बॉक्सर निखत जरीन, रेसवॉकर प्रियांका गोस्वामी, भारतीय हॉकी संघातील खेळाडू पी.आर.श्रीजेश, गिर्यारोहक अरुणिमा सिन्हा आणि प्रेरक वक्त्या आभा मर्यादा बॅनर्जी यांनी त्यांचे अनुभव सांगितले. अनुराग ठाकूर यांनी तरुण सहभागींशीही संवाद साधला आणि त्यांच्या प्रश्नांना उत्तरे दिली.
S.Patil/P.Jambhekar/P.Malandkar
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 124